ŠIAULIŲ MIESTO SAVIVALDYBĖS TARYBA

SPRENDIMAS

DĖL LĖŠŲ, SKIRTŲ ŠIAULIŲ MIESTO SAVIVALDYBEI ASMENŲ SU SUNKIA NEGALIA SOCIALINEI GLOBAI, NAUDOJIMO TVARKOS APRAŠO PATVIRTINIMO

2019 m. rugsėjo 5 d. Nr. T-363

Šiauliai

Vadovaudamasi Lietuvos Respublikos vietos savivaldos įstatymo 7 straipsnio 32 dalimi, Lietuvos Respublikos socialinių paslaugų įstatymo 13 straipsniu, Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2016 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo patvirtinimo“, Šiaulių miesto savivaldybės taryba nusprendžia:

1. Patvirtinti Lėšų, skirtų Šiaulių miesto savivaldybei asmenų su sunkia negalia socialinei globai, naudojimo tvarkos aprašą (pridedama).

2. Nustatyti, kad šis sprendimas įsigalioja nuo 2020 m. sausio 1 d.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2019 m. rugsėjo 5 d. sprendimu Nr. T-363

LĖŠŲ, SKIRTŲ ŠIAULIŲ MIESTO SAVIVALDYBEI ASMENŲ SU SUNKIA NEGALIA SOCIALINEI GLOBAI, NAUDOJIMO TVARKOS APRAŠAS

I skyrius

BENDROSIOS NUOSTATOS

1. Lėšų, skirtų Šiaulių miesto savivaldybei asmenų su sunkia negalia socialinei globai, naudojimo tvarkos aprašas (toliau – Aprašas) reglamentuoja Lietuvos Respublikos valstybės biudžeto specialių tikslinių dotacijų savivaldybių biudžetams poreikio nustatymo, naudojimo ir atsiskaitymo už jas tvarką.

2. Aprašas parengtas vadovaujantis Lietuvos Respublikos socialinių paslaugų įstatymu (toliau – Socialinių paslaugų įstatymas), Lietuvos Respublikos neįgaliųjų socialinės integracijos įstatymu (toliau – Neįgaliųjų socialinės integracijos įstatymas), Specialių tikslinių dotacijų savivaldybių biudžetams lėšų apskaičiavimo metodika, patvirtinta Lietuvos Respublikos socialinės apsaugos ir darbo ministro 2006 m. liepos 13 d. įsakymu Nr. A1-193 „Dėl Specialių tikslinių dotacijų savivaldybių biudžetams lėšų apskaičiavimo metodikos patvirtinimo“ (toliau – Specialių tikslinių dotacijų savivaldybių biudžetams lėšų apskaičiavimo metodika), Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2016 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“ (toliau – Mokėjimo už socialines paslaugas tvarkos aprašas), Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“ (toliau – Socialinių paslaugų finansavimo ir lėšų apskaičiavimo metodika), Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo patvirtinimo“ (toliau – Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašas), Šiaulių miesto savivaldybės biudžeto asignavimų administravimo, biudžeto vykdymo ir atskaitomybės tvarkos aprašu, patvirtintu Šiaulių miesto savivaldybės tarybos 2006 m. kovo 30 d. sprendimu Nr. T-67 „Dėl Šiaulių miesto savivaldybės biudžeto asignavimų administravimo, biudžeto vykdymo ir atskaitomybės tvarkos aprašo patvirtinimo“ (toliau - Šiaulių miesto savivaldybės biudžeto asignavimų administravimo, biudžeto vykdymo ir atskaitomybės tvarkos aprašas), Šiaulių miesto savivaldybės administracijos buhalterinės apskaitos vadovu, patvirtinto Šiaulių miesto savivaldybės administracijos direktoriaus 2017 m. gegužės 31 d. įsakymu Nr. A-796 „Dėl Šiaulių miesto savivaldybės administracijos apskaitos tvarkos patvirtinimo“.

3. Apraše vartojamos sąvokos atitinka Socialinių paslaugų įstatyme ir kituose teisės aktuose, reglamentuojančiuose socialinių paslaugų finansavimą ir lėšų apskaičiavimą, apibrėžtas sąvokas.

4. Asmuo su sunkia negalia:

4.1. vaikas su sunkia negalia – asmuo, kuriam pagal Socialinių paslaugų įstatymą nustatytas visiško nesavarankiškumo lygis ir pagal Neįgaliųjų socialinės integracijos įstatymą pripažintas sunkus neįgalumo lygis;

4.2. suaugęs asmuo su sunkia negalia – asmuo, kuriam pagal Socialinių paslaugų įstatymą nustatytas visiško nesavarankiškumo lygis ir kuris pagal Neįgaliųjų socialinės integracijos įstatymą pripažintas nedarbingu;

4.3. senatvės pensijos amžių sukakęs asmuo su sunkia negalia – sukakęs senatvės pensijos amžiaus asmuo, kuriam pagal Socialinių paslaugų įstatymą nustatytas visiško nesavarankiškumo lygis.

5. Socialinė globa asmenims su sunkia negalia finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams.

6. Už gautas valstybės biudžeto specialių tikslinių dotacijų lėšas yra organizuojama ilgalaikė, trumpalaikė ar dienos socialinė globa Šiaulių miesto gyventojams su sunkia negalia.

7. Socialinių paslaugų įstaigos, kurių savininko teises ir pareigas įgyvendinanti institucija ar socialinių paslaugų įstaigos savininkas yra Šiaulių miesto savivaldybė (toliau – Savivaldybės socialinių paslaugų įstaigos), yra finansuojamos tiesiogiai per biudžetų asignavimų valdytojų patvirtintas programas.

8. Socialinių paslaugų įstaigoms, kurių savininko teises ir pareigas įgyvendinanti institucija ar socialinių paslaugų įstaigos dalininkas (savininkas) yra valstybė (valstybės institucija), kitos savivaldybės, nevyriausybinė organizacija arba privatus subjektas, už suteiktas paslaugas yra apmokama pagal socialinės globos finansavimo sutartis.

II SKYRIUS

VALSTYBĖS BIUDŽETO LĖŠŲ POREIKIO NUSTATYMAS

9. Lietuvos Respublikos valstybės biudžeto lėšų, skirtų užtikrinti socialinės globos asmenims su sunkia negalia paslaugų teikimą, poreikis metams apskaičiuojamas pagal Specialių tikslinių dotacijų savivaldybių biudžetams lėšų apskaičiavimo metodiką.

10. Lėšų poreikį socialinei globai teikti skaičiuoja ir informaciją Lietuvos Respublikos socialinės apsaugos ir darbo ministerijai teikia Savivaldybės administracijos Socialinių paslaugų skyrius (toliau – Socialinių paslaugų skyrius).

11. Savivaldybės socialinių paslaugų įstaigos Socialinių paslaugų skyriui pateikia:

11.1. lėšų poreikiui ateinantiems trejiems metams apskaičiuoti reikalingą informaciją iki kiekvienų metų balandžio 5 dienos (Specialių tikslinių dotacijų savivaldybių biudžetams lėšų apskaičiavimo metodikos 3 priedas);

11.2. lėšų poreikiui ateinantiems metams apskaičiuoti reikalingą patikslintą informaciją iki kiekvienų metų liepos 5 dienos (Specialių tikslinių dotacijų savivaldybių biudžetams lėšų apskaičiavimo metodikos 3 priedas).

III SKYRIUS

SOCIALINĖS GLOBOS FINANSAVIMAS

12. Socialinės globos lėšų dalis, skiriama konkretaus asmens socialinei globai finansuoti, priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu, ir nuo socialinės globos kainos.

13. Socialinės globos kainą socialinių paslaugų įstaigos nustato vadovaudamosi Socialinių paslaugų finansavimo ir lėšų apskaičiavimo metodika ir derindamos ją su savininko teises ir pareigas įgyvendinančia institucija ar socialinių paslaugų įstaigos dalininkais (savininkais) ir atsižvelgdamos į socialinės globos organizavimo išlaidas ir šių išlaidų efektyvų panaudojimą.

14. Socialinės globos teikimo asmeniui su sunkia negalia lėšos naudojamos skirtumui tarp socialinės globos kainos ir asmens mokėjimo už socialines paslaugas dydžio finansuoti.

15. Už ne visą kalendorinį mėnesį ar ne visą dieną teikiamą socialinę globą mokėjimo dydis skaičiuojamas proporcingai socialinės globos trukmei.

16. Socialinės globos teikimo asmeniui su sunkia negalia lėšos grynaisiais pinigais neišmokamos.

IV SKYRIUS

ATSISKAITYMAS UŽ LĖŠAS, SKIRTAS ASMENŲ SU SUNKIA NEGALIA SOCIALINEI GLOBAI

17. Savivaldybės socialinių paslaugų įstaigos pateikia:

17.1. Savivaldybės administracijos Strateginio planavimo ir finansų skyriui paraiškas gauti lėšas ir ataskaitas apie gautų lėšų panaudojimą, vadovaudamosi Šiaulių miesto savivaldybės biudžeto asignavimų administravimo, biudžeto vykdymo ir atskaitomybės tvarkos aprašu;

17.2. Socialinių paslaugų skyriui:

17.2.1. socialinės globos teikimo asmenims su sunkia negalia ketvirčio ataskaitą (Savivaldybių funkcijoms atlikti skirtų lėšų paskirstymo, pervedimo, naudojimo ir duomenų pateikimo tvarkos aprašo 4 priedas), pasibaigus kalendorinių metų ketvirčiui, iki kito ketvirčio pirmojo mėnesio 5 dienos;

17.2.2. informaciją apie papildomai reikalingas / numatomas nepanaudoti specialių tikslinių dotacijų lėšas, pasibaigus kalendorinių metų ketvirčiui, iki kito ketvirčio pirmojo mėnesio 5 dienos.

18. Socialinių paslaugų įstaigos, kurių savininko teises ir pareigas įgyvendinanti institucija ar socialinių paslaugų įstaigos dalininkas (savininkas) yra valstybė (valstybės institucija) arba kitos savivaldybės, socialinės globos lėšoms gauti Socialinių paslaugų skyriui pateikia:

18.1. paraišką gauti lėšas ir praėjusio mėnesio ataskaitą apie socialinės globos finansavimą pagal Šiaulių miesto savivaldybės administracijos direktoriaus įsakymu patvirtintą formą iki kiekvieno mėnesio 5 dienos;

18.2. pažymą dėl finansavimo sumų (Finansavimo sumų apskaitos biudžetinėse įstaigose tvarkos aprašo 3 priedas), pasibaigus kalendorinių metų ketvirčiui, iki kito ketvirčio pirmojo mėnesio 5 dienos.

19. Socialinių paslaugų įstaigos, kurių dalininkas (savininkas) yra nevyriausybinė organizacija arba privatus subjektas, Socialinių paslaugų skyriui pateikia sąskaitą faktūrą ir praėjusio mėnesio ataskaitą apie socialinės globos finansavimą iki kiekvieno mėnesio 5 dienos.

20. Savivaldybės socialinių paslaugų įstaigos visas per kalendorinius metus socialinei globai finansuoti gautas ir nepanaudotas lėšas grąžina į savivaldybės biudžetą ne vėliau kaip iki einamųjų metų gruodžio 31 d.

V SKYRIUS

BAIGIAMOSIOS NUOSTATOS

21. Valstybės biudžeto specialių tikslinių dotacijų, skirtų asmenų su sunkia negalia socialinei globai finansuoti, apskaita kontroliuojama teisės aktų nustatyta tvarka.

22. Už valstybės biudžeto specialių tikslinių dotacijų, skirtų asmenų su sunkia negalia socialinei globai finansuoti, tinkamą ir tikslingą naudojimą atsako socialinių paslaugų įstaigų vadovai teisės aktų nustatyta tvarka.

23. Apraše neaptartos nuostatos sprendžiamos vadovaujantis Lietuvos Respublikos teisės aktų nustatyta tvarka.

_________________________________